ยานยนต์ไฟฟ้า

ยานยนต์ไฟฟ้า หรือ อีวี (; ย่อ: EV) คือยานพาหนะที่ขับเคลื่อนด้วยเครื่องยนต์ซึ่งใช้พลังงานไฟฟ้าเป็นต้นกำลังในการขับเคลื่อนทั้งหมดหรือเป็นส่วนใหญ่ โดยรับพลังงานจากกริดไฟฟ้าหรือจากแบตเตอรี่ชาร์จซ้ำที่ติดตั้งอยู่ภายในตัวรถ ยานยนต์ไฟฟ้าครอบคลุมวิถีการขนส่งที่หลากหลาย รวมถึงยานพาหนะทางบก (รถยนต์ไฟฟ้า รถบัส รถบรรทุก และยานพาหนะขนส่งส่วนบุคคล) ทางราง (รถจักรไฟฟ้า รถราง และรถไฟรางเดี่ยว) เรือไฟฟ้าและยานใต้ผิวน้ำไฟฟ้า อากาศยานไฟฟ้า (ทั้งแบบปีกตรึงและแบบหลายใบพัด) และยานอวกาศไฟฟ้า

ยานยนต์ไฟฟ้ายุคแรกเริ่มถือกำเนิดขึ้นในช่วงปลายศตวรรษที่ 19 เมื่อการปฏิวัติอุตสาหกรรมครั้งที่สองนำมาซึ่งการใช้ไฟฟ้าและการนำมอเตอร์ไฟฟ้ากระแสตรงและกระแสสลับมาใช้งานอย่างแพร่หลาย การใช้ไฟฟ้าเป็นหนึ่งในวิธีการขับเคลื่อนยานยนต์ที่เป็นที่นิยมในยุคแรกเนื่องจากให้ความเงียบ ความสะดวกสบายและความง่ายในการใช้งานในระดับที่รถยนต์เครื่องยนต์เบนซินในสมัยนั้นไม่สามารถทำได้ อย่างไรก็ตาม ความกังวลเรื่องระยะทางวิ่งอันเนื่องมาจากข้อจำกัดของการเก็บพลังงานในเทคโนโลยีแบตเตอรี่ร่วมสมัยได้ขัดขวางการยอมรับยานยนต์ไฟฟ้าเพื่อใช้เป็นพาหนะส่วนบุคคลในวงกว้างตลอดศตวรรษที่ 20 เครื่องยนต์สันดาปภายใน (ทั้งเครื่องยนต์เบนซินและเครื่องยนต์ดีเซล) กลายเป็นกลไกขับเคลื่อนหลักสำหรับรถยนต์และรถบรรทุกเป็นเวลาประมาณ 100 ปี แต่การเคลื่อนที่ด้วยพลังงานไฟฟ้ายังคงเป็นเรื่องปกติในยานพาหนะประเภทอื่น เช่น ยานพาหนะขนส่งมวลชนที่ใช้พลังงานจากสายส่งเหนือศีรษะ อาทิ รถรางไฟฟ้า รถราง รถไฟรางเดี่ยว และรถโดยสารประจำทางไฟฟ้า รวมถึงยานพาหนะส่วนบุคคลขนาดเล็กที่ใช้พลังงานจากแบตเตอรี่ซึ่งมีความเร็วต่ำและวิ่งระยะสั้น เช่น สกู๊ตเตอร์ไฟฟ้าสำหรับผู้สูงอายุหรือผู้พิการ

ตั้งแต่ปลายศตวรรษที่ 20 ความก้าวหน้าทางเทคโนโลยีในแบตเตอรี่ลิเธียม ซึ่งให้ความหนาแน่นของพลังงานและการจ่ายกระแสไฟฟ้าที่เหนือกว่าแบตเตอรี่แบบตะกั่ว-กรดในสมัยก่อน ได้ช่วยฟื้นฟูความสนใจของสาธารณชนต่อยานยนต์ไฟฟ้าในฐานะทางเลือกของยานพาหนะปล่อยมลพิษเป็นศูนย์ แม้ยานยนต์ไฟฟ้าพลักอินไฮบริดส่วนใหญ่ที่ผลิตขึ้นในช่วงทศวรรษ 1990 ซึ่งไม่ใช่ยานยนต์ไฟฟ้าสำหรับชุมชน จะมีระยะเวลาในการทำตลาดสั้นมากก่อนจะถูกยุติการผลิตไปอย่างสิ้นเชิง ผู้ผลิตส่วนใหญ่เปลี่ยนมาผลิตยานยนต์ไฟฟ้าไฮบริดที่ใช้เครื่องยนต์สันดาปภายในเหมือนยานพาหนะทั่วไปแต่มีมอเตอร์ไฟฟ้าเป็นส่วนเสริม ซึ่งขับเคลื่อนด้วยไฟฟ้าที่ผลิตขึ้นภายในโดยชุดมอเตอร์กำเนิดไฟฟ้าและพลังงานที่ได้รับคืนมาจากการเบรกแบบสร้างพลังงานกลับคืน (Regenerative Braking) ยานยนต์ไฟฟ้าพลักอินไฮบริด ซึ่งสามารถชาร์จไฟจากกริดไฟฟ้าและใช้มอเตอร์ไฟฟ้าเป็นต้นกำลังหลักมากกว่าการเป็นส่วนเสริมของเครื่องยนต์สันดาป ยังไม่มีการผลิตจำนวนมากจนกระทั่งปลายทศวรรษ 2000 และรถยนต์ไฟฟ้าแบตเตอรี่ก็ยังไม่กลายเป็นทางเลือกที่ใช้งานได้จริงสำหรับตลาดผู้บริโภคจนกระทั่งทศวรรษ 2010

ความก้าวหน้าทางเทคโนโลยีของแบตเตอรี่ยานยนต์ไฟฟ้า มอเตอร์ฉุดลากไฟฟ้า และอิเล็กทรอนิกส์ยานยนต์ (โดยเฉพาะชุดควบคุมแบบอิเล็กทรอนิกส์) ทำให้รถยนต์ไฟฟ้ามีความเป็นไปได้มากขึ้น และในบางกรณีก็มีความคุ้มค่าด้านต้นทุนมากกว่ายานพาหนะเครื่องยนต์สันดาปภายในทั่วไปในศตวรรษที่ 21 โดยมีอัตราการเข้าถึงตลาดในบางประเทศเช่นจีนที่สูงเกือบครึ่งหนึ่งของจำนวนรถยนต์ใหม่ทั้งหมดที่จำหน่ายได้ ในฐานะเครื่องมือในการลดการปล่อยแก๊สเรือนกระจกและมลพิษทางอากาศอื่น ๆ จากท่อไอเสีย รวมถึงเพื่อลดการพึ่งพาเชื้อเพลิงซากดึกดำบรรพ์ รัฐบาลในหลายพื้นที่จึงมีการมอบสิทธิประโยชน์เพื่อส่งเสริมการยอมรับรถยนต์ไฟฟ้า ทั้งนี้ จีนเป็นผู้ผลิตยานยนต์ไฟฟ้าชั้นนำของโลก โดยคิดเป็นสัดส่วนมากกว่าร้อยละ 70 ของการผลิตทั่วโลก และคิดเป็นร้อยละ 67 ของยอดขายยานยนต์ไฟฟ้าทั่วโลกใน ค.ศ. 2024

 ดูเพิ่ม 

 ตุ๊กตุ๊กไฟฟ้า – รถสามล้อไฟฟ้า
 อิเล็กทริกเก็ต ม้านั่งสานขับเคลื่อนด้วยไฟฟ้า
 ยานยนต์ไฟฟ้าสำหรับชุมชน – NEV
 หลักการผู้ก่อมลพิษเป็นผู้จ่าย
 ยานยนต์เชื้อเพลิงทางเลือก
 การจัดประเภทยานพาหนะตามระบบขับเคลื่อน
 ยานยนต์ไฟฟ้าส่วนบุคคล (PEV)

 อ้างอิง 

 อ่านเพิ่ม 



 International Energy Agency, Global EV Outlook 2022.




 แหล่งข้อมูลอื่น 


หมวดหมู่:การขนส่งที่ยั่งยืน
หมวดหมู่:การนำเข้าในคริสต์ศตวรรษที่ 19